- Jeg glæder mig meget til samarbejdet. Det ligger virkelig godt i maven, det her. Sådan lød det fra erhvervsmanden Jan Lehrmann i programmet Løvens Hule efter beslutningen om en investering på 2.750.000 kroner i den nordjyske virksomhed Estaldo.com. Det er den næststørste investering i programmets historie. Det var det overbevisende par i form af Ann Rosenskjold og Jakob Nørgaard - to af selskabets fire stiftere - der slog benene væk under løverne og fik fire af dem til at komme med bud. - Vi gik for at søge 500.000 kroner for halvanden procent af virksomheden, og vi kom ud med 2,7 for ti procent af virksomheden, forklarer Jakob Nørgaard. Digitale ejendomsmæglere I de to iværksætteres pitch fremlagde de, hvordan de på deres billige priser vil udkonkurrere traditionelle mæglere. Deres koncept er digitale hussalg, hvor sælgeren selv klarer fremvisningerne med store besparelser til mægleren. - Hvor normale mæglere sælger 35 boliger, kan vi nå at sælge 100, lød det fra Ann Rosenskjold. Og det var overbevisende nok til at få fire ud af fem i panelet af løver til at komme med deres bud. Jan Lehrmann, der blandt andet er bestyrelsesformand for butikskæden Normal, kom med et bud lige efter Estaldo-stifternes hoveder, så han vandt investeringsmuligheden og en plads i virksomhedens bestyrelsen. Klar til at udvide Nu skal investeringen hjælpe med at udvikle den nordjyske virksomhed yderligere. Lige nu kan man købe og sælge sin bolig gennem Estaldos hjemmeside. - Det er godt nok meget billigere, men minder lige nu meget om en normal ejendomsmægler, siger Jakob Nørgaard. Men ambitionerne er langt større og rækker også ud over Danmarks grænser. - Vi er jo i gang med at lave en digital platform, som skal gøre, at folk kan selvbetjene sig langt mere, slutter Jakob Nørgaard.

Referat:
Nordjyske Estaldo får den næststørste investering nogensinde i Løvens Hule.